ફોટોસ્કેન એપમાં તેનો એક જડબેસલાક ઉપાય શોધવામાં આવ્યો છે. તમે ફોટોઝ એપ ઓપન કરીને તેના સેટિંગમાં જઈને કે ડાયરેક્ટ પ્લે સ્ટોરમાં જઈને ફોટોસ્કેન એપ ઇન્સ્ટોલ કરીને તેને પહેલી વાર ઓપન કરશો ત્યારે આ કરામત સમજાવવામાં આવશે. એ મુજબ આપણે જૂના ફોટાના સ્ક્રીન પર મધ્યમાં આપેલું એક વર્તુળ, ચાર ખૂણામાંનાં બીજાં ચાર વર્તુળ સાથે મેચ થાય એ રીતે ચાર ફોટોગ્રાફ લેવાના હોય છે. હવે એવું નક્કી બનવાનું કે આપણે લીધેલા આ ચારેય ફોટોઝમાં, દરેકમાં અલગ અલગ ખૂણે ગ્લેર આવવાની, પણ બાકીનો ભાગ બરાબર હશે. ગૂગલ ચારેય ફોટોઝમાંથી ગ્લેરવાળા ભાગ દૂર કરી, ઠીકઠાક ભાગ યથાવત્ જાળવી, ચારેય ફોટોને સુપરઇમ્પોઝ કરીને એક નવો ફોટો બનાવી આપે છે, જેમાં ગ્લેર કાં તો નહીં હોય અથવા નહીંવત્ હશે (બરાબર આ જ કરામત ગૂગલ ફોટોઝમાં જુદી જુદી ઘણી રીતે કામે લગાડવામાં આવે છે, એ જાતે શોધી જુઓ.)